སྨྱུག་མིང་འོད་དཀར་འམ་རྗེ་རིན་པོ་ཆེའི་ཡུམ་ཤིང་བཟའ་ཨ་ཆོས་ཀྱི་སྐུ་ཕྲེང་བཅུ་གཅིག་པ་བློ་བཟང་བསྟན་འཛིན་ཆོས་ཀྱི་རྒྱལ་མཚན་མཆོག་ནི་ཕྱི་ལོ་༡༩༨༠ལོའི་ཕྱི་ཟླ་དང་པོའི་ཚེས་༡༥ཉིན་བོད་མདོ་སྨད་མཚོ་སྔོན་པོའི་མཚོ་སྐོར་སྡེ་བརྒྱད་ཀྱི་ཡ་གྱལ་བོང་སྟག་ཅེས་པའི་འབྲོག་སྡེ་ཆེན་པོའི་འབྲོག་ཁྱིམ་དཀྱུས་མ་ཞིག་ཏུ་སྐུ་བལྟམས་པ་དང༌།དགུང་ལོ་དྲུག་གི་སྟེང་ཐེམ་ཆེན་རྫོང་སེང་གེ་ཞང་སློབ་ཆུང་དུ་ཞུགས་ནས་བོད་ཡིག་དང་རྒྱ་ཡིག་སོགས་ཡི་གེ་འབྲི་ཀློག་ལ་སྦྱངས་བརྩོན་གནང་ཞིང་།སློབ་ཆུང་མཐར་ཕྱིན་ཏེ་དགུང་ལོ་བཅུ་བར་ཐེམ་ཆེན་རྫོང་མི་རིགས་སློབ་ཆུང་དུ་རྨང་གཞིའི་རིག་གནས་ལ་སྦྱངས་བརྩོན་གནང་།དེ་ནས་དགུང་ལོ་བཅུ་གསུམ་གྱི་སྟེང་ཡུམ་ཤིང་བཟའ་ཨ་ཆོས་སྐུ་ཕྲེང་བཅུ་གཅིག་པའི་ཡང་སྲིད་དུ་ངོས་འཛིན་གནང་ཤིང་།མགོ་ལོག་རྭ་རྒྱ་དགོན་པའི་འབྲེལ་ཡོད་མི་སྣ་སྔ་གཞུག་ཐེངས་གསུམ་ལ་གསང་བའི་ངང་རྒྱ་གར་བྱང་ཕྱོགས་བཞུགས་སྒར་རྡ་རམ་ས་ལར་ཆེད་ཕེབས་ཀྱིས་༧གོང་ས་༧སྐྱབས་མགོན་རིན་པོ་ཆེ་ནས་ཡུམ་ཤིང་བཟའ་ཨ་ཆོས་སྐུ་ཕྲེང་བཅུ་གཅིག་པའི་ཡང་སྲིད་འཁྲུལ་མེད་དུ་ངོས་འཛིན་གནང་།ཕྱི་ལོ་༡༩༩༣ལོར་མདོ་སྨད་མགོ་ལོག་རྭ་རྒྱ་དགོན་དུ་ཁྲི་སར་བཀོད་པ་དང་།ཁྲི་སྟོན་དུ་ཨ་ཀྱཱ་རིན་པོ་ཆེ་དང་གཙང་པཎྟི་སོགས་མདོ་སྨད་གྱི་བླ་ཆེན་ཁག་ཅིག་དང༌།གཞན་མཚོ་སྔོན་ཞིང་ཆེན་དང་ཁུལ་རྫོང་སོགས་ཀྱི་འབྲེལ་ཡོད་དཔོན་རིགས།དེ་མིན་དད་ལྡན་བོད་མི་སྟོང་ཕྲག་མོད་པོ་ལྷན་འཛོམས་བྱས་སར།རྒྱ་ནག་དབུས་གཞུང་དང་ཞིང་ཆེན་ཀྱི་ཆོག་མཆན་ཡིག་ཆའང་གནང་ཡོད་པ་རེད།དེ་ནས་རྭ་རྒྱ་དགོན་པར་དགུང་ལོ་བཅུ་བདུན་བར་ཆོས་ཕྱོགས་ཀྱི་སློབ་གཉེར་དང་འདོན་དབྱངས་རྟ་སོགས་ལ་སྦྱངས།མཚོ་སྔོན་ཞིང་ཆེན་གྱི་ཐོག་མའི་ནང་བསྟན་སློབ་གླིང་གི་མཐར་ཕྱིན་ལག་འཁྱེར་ཐོབ་ཡོད།སྐབས་དེ་དུས་གཙང་པཎྟི་དང་རྒན་ཟླ་གྲགས་ལགས་དང་མཉམ་དུ་མདོ་སྨད་རྭ་རྒྱ་དགོན་པར་འཇང་དགུན་ཆོས་ཆེན་མོ་གསར་དུ་བཙུགས་ཤིང་དེ་ནི་མདོ་སྨན་དུ་འཇང་དགུན་ཆོས་ཆེན་མོ་འཚོགས་པ་ཐོག་མ་དེ་ཡིན།